**Hogyan lesz hatékony az önkéntes munka? – Az alábbiakban egy gondolati mintát, sorvezetőt adunk ahhoz, hogy ne csak legyen, de jól is működjön az önkéntes munka rendszere a szervezetben.**

A hatékony önkéntesprogramok kulcsa az önkéntes menedzsment működtetése, amely lehetőséget ad arra, hogy a megteremtsük a kereslet és a kínálat összekapcsolását a területen. Az intézményi önkéntesprogramok elindítása és működtetése jelentős szervezetfejlesztéssel jár együtt, mely nemcsak eszköz, de cél is lehet intézményünk számára.

A folyamat kezdetén szükséges meghatározni, hogy pontosan mit is várunk önkéntesprogramunktól, majd az elérendő célok szolgálatába állíthatjuk a rendelkezésre álló erőforrásainkat, ehhez kapcsolódva széleskörű megvitatás ajánlott az intézményben dolgozókkal – ezzel megelőzve az esetleges ellenérzéseket a projekttel kapcsolatban.

Az önkéntesek csoportját úgy kell elképzelni, mint akik a szervezethez legközelebb álló, részben bennfentes ügyfelek. Átjárót képeznek, közvetítenek a bel- és a külvilág között. Integrálásuk egyértelműen a nyitást hozza magával. Küldetésnyilatkozatban szükséges rögzítenünk a szervezeti kérdéseket (hol kap helyet a szervezetben az önkéntes koordinátor, mely munkaköröket érint az önkéntes program stb.), fontos szem előtt tartanunk, hogy csak akkor lehet hatékony ez az új elem, ha intézményünk működése is az. Az önkéntes stratégia tartalmazza a program lépéseit, a hosszú távú, több éves megvalósítás terveit, részei: a vízió, a küldetés, a program fő értékei és fókuszterületei, céljai és a cselekvési tervek.
A gyakorlati útmutató tartalmaz egy feladatlistát, melynek lépései elvezethetnek minket egy sikeres önkéntesprogram megvalósításához:

1. Meghatározni az „önkéntes” fogalmának azt a jelentését, mely az adott szituációban értelmezhető.
2. Eldönteni, hogy mit tehet az önkéntes a szervezetért.
3. Összeírni az ideális önkéntes tulajdonságait és képességeit.
4. Felmérni mind az önkéntesek, mind a szervezet igényeit.
5. Kialakítani egy jó toborzó folyamatot
6. Megszervezni az első tájékoztató megbeszélést és az interjúkat.
7. Készíteni egy feladat leírást az önkéntesnek.
8. Megszervezni az önkéntes felkészítését és képzését.
9. Megismertetni a szervezet küldetését.
10. Ellenőrizni és támogatni az önkénteseket.
11. Meghatározni az önkéntesek és a főállású munkatársak közötti kapcsolatot.
12. Kialakítani egy motivációs rendszert.
13. Meghatározni a munkakapcsolat lezárásának szabályait.

A folyamatot végig kell kísérnie a szervezeten belüli és kívüli kommunikációnak. Maga a program is hatékony belső kommunikáció, így szükséges részletes kommunikációs stratégiára kidolgozása, melyben rögzítjük a szervezeti egységek közötti kommunikációs szabályokat. A szervezet külső kommunikációja 4 okból is fontos: ezen keresztül tudjuk megszólítani az érintetteket, így tudjuk publikálni az eredményeket, népszerűsíthetjük intézményünket és szolgáltatásainkat.

Az önkéntes koordinátor tevékenysége elengedhetetlen egy nagyobb lélegzetvételű önkéntes program megvalósulásához. A koordinátor hozzájárul továbbá a szervezetfejlesztési stratégiai célok eléréséhez, hatékonyabbá tudja tenni a szervezet külső és belső kommunikációját. Önkéntes programok szervezése és menedzselése nagymértékben elősegítheti a szervezet társadalmiasított működését, hiszen ezen kezdeményezések megvalósulásával az intézmény működése mindenki számára nyitottabbá és átláthatóbbá válik.